ཡང་། སྟོན་པ་སངས་རྒྱས་པའི་ཕྱི་ཉིན་ཞེས་པ་བཅས་བྱུང་ངོ་། །ཚིག་འདི་དག་ཁོ་ན་ལ་དཔྱད་ནའང་འགལ་བ་འདི་ལྟར་སྣང་སྟེ། སྤྱིར་སྟོན་པ་སངས་རྒྱས་ནས་མི་རིང་བ་དེར། རི་རབ་བྱེ་བའི་རྩེ་མོར་གཤེགས་ཏེ། བརྒྱ་བྱིན་གྱིས་ཁྲི་བཤམས་པར་བཞུགས་པ་ན། བྱང་ཆུབ་སེམས་དཔའ་རྒྱལ་སྲས་ཆོས་ཀྱི་བློ་གྲོས་ཀྱིས་དགོངས་པ་རྣམ་པ་བཅུ་བསྟན་པ་སོགས་སངས་རྒྱས་ཀྱིས་མཛད་པ་མཐའ་ཡས་པ་ཡོད་མོད། གདུལ་བྱ་ཐུན་མོང་བའི་སྣང་ངོར། འཛམ་བུའི་གླིང་འདིར་སངས་རྒྱས་ནས་མི་རིང་བར་བྱང་ཆུབ་ཀྱི་ཤིང་དྲུང་དེར། ཆོས་ཀྱི་འཁོར་ལོ་བསྐོར་ཞེས་པ་དང་། བརྒྱ་བྱིན་གྱིས་སྟན་ལས་ལངས་ཏེ་གསོལ་བ་བཏབ་པ་དང་། སྟོན་པའི་འཁོར་དུ་དགེ་སློང་གི་དགེ་འདུན་ཡོད་པ་སོགས་ཀྱང་འཐད་པར་མི་འགྲུབ་བོ། །ཅིའི་ཕྱིར་ཞེ་ན། མདོ་རྒྱ་ཆེར་རོལ་པ་སོགས་སྟོན་པའི་མཛད་པ་སྟོན་པའི་མདོ་སྡེ་རྣམས་ནས། སྟོན་པ་སངས་རྒྱས་ནས་མ་ག་དྷཱའི་ཆོས་ཀྱི་དབྱེ་བའི་དགོན་པ་བྱང་ཆུབ་ཀྱི་སྙིང་པོའི་ཤིང་གི་དྲུང་དེར་ཞག་བདུན་གྱི་བར་དུ་མེའི་ཁམས་ལ་སྙོམས་པར་ཞུགས་ནས་སྐྱིལ་མོ་ཀྲུང་མ་བཤིག་པར་བྱང་ཆུབ་ཀྱི་ཤིང་ལ་སྤྱན་མི་འཛུམས་པར་གཟིགས། དེར་བྱང་ཆུབ་ཀྱི་བདུད་རྩིས་སྐུ་བརྟས་པར་མཛད་ནས། ཇི་སྐད་དུ། རྒ་ཤི་མཐའ་མར་མི་ཕྱིན་པར། །སྐྱིལ་མོ་ཀྲུང་ནི་མི་བཤིག་ཅེས། །སྡེར་བཅས་པ་ཡི་བདུད་མདུན་འདིར། །ང་ཡིས་ཚིག་ནི་གང་སྨྲས་པ། །ཡེ་ཤེས་རྡོ་རྗེ་བརྟན་པར་བྱས། །ང་ཡིས་མ་རིག་པ་ཡང་བཅོམ། །སྟོབས་བཅུ་ཉིད་ནི་ཐོབ་པར་གྱུར། །དེ་ལྟ་བས་ན་སྐྱིལ་ཀྲུང་བཤིག །ཅེས་གསུངས་ནས་དལ་གྱིས་བཞེངས་ཏེ། བདུན་གཉིས་པར་སྟོང་གསུམ་རྒྱང་རིང་དུ་འཆགས་པས་འཆག བདུན་གསུམ་པར་ནི་སངས་རྒྱས་ནས་སྐྱེ་རྒ་ན་འཆིའི་སྡུག་བསྔལ་མཐར་ཕྱུང་ངོ་ཞེས་སོགས་ཞལ་གྱིས་འཆེས། བདུན་བཞི་པར་ཤར་ནུབ་ཀྱི་རྒྱ་མཚོའི་བར་དུ་མི་རིང་བར་འཆག བདུན་ལྔ་པར་རི་བཏང་བཟུང་ཆེན་པོར་ཀླུའི་རྒྱལ་པོ་བཏང་བཟུང་གིས་སྐུ་ལ་དཀྲིས་ཤིང་ཡུལ་ངན་བསྲུངས་ཏེ་བཞུགས། བདུན་དྲུག་པར་ཤིང་ནྱ་གྲོ་དྷ་སྐྱོང་གི་དྲུང་དུ་བཞུགས་ནས་རྟེན་འབྲེལ་གྱི་དོན་གཟིགས། བདུན་བདུན་པར་ཤིང་སྒྲོལ་རྒྱུའི་དྲུང་དུ་བཞུགས་པ་ན། ཚོང་པ་ག་གོན་དང་བཟང་པོ་གཉིས་ཀྱིས་བཤོས་བསྟབས་པ་བཞེས་ཏེ། དེ་གཉིས་ལ། ཁྱེད་ཅག་སངས་རྒྱས་ལ་སྐྱབས་སུ་དེངས་ཤིག ཆོས་ལ་སྐྱབས་སུ་དེངས་ཤིག མ་འོངས་པ་ན་འབྱུང་བར་འགྱུར་བའི་དགེ་འདུན་ལའང་སྐྱབས་སུ་དེངས་ཤིག་ཅེས་སོགས་གདམས་སོ། །དེ་ནས་བདག་ཉིད་ཀྱིས་ཆོས་ཟབ་མོ་ཁོང་དུ་ཆུད་མོད་ཀྱི། གཞན་ལ་སྨྲས་ཀྱང་མི་ཤེས་པས། བཏང་སྙོམས་བཞུགས་པར་དགོངས་པ་ན། མི་མཆེད་ཀྱི་བདག་པོའི་ཚངས་པས་སྔོན་གྱི་སྨོན་ལམ་དང་མཐུན་པར་གསོལ་བ་བཏབ་ནས། ལྔ་སྡེ་སོགས་ལ་བདེན་པ་བཞིའི་ཆོས་ཀྱི་འཁོར་ལོ་བསྐོར་བ་གང་གི་ཚེ་ན། སྟོན་པས་ལྔ་སྡེའི་ཀཽཎྜི་ནྱ་ལ། ཁྱོད་ཀྱིས་ཆོས་ཀུན་ཤེས་སམ་ཞེས་བཀའ་སྩལ་པ་ན། བཅོམ་ལྡན་འདས་ཀུན་འཚལ་ལགས་སོ། །ཞེས་གསོལ། དེ་ནས་བརྩམས་ཏེ་ཀུན་ཤེས་ཀཽཎྜི་ནྱ་ཞེས་བྱ་བར་གྲགས་པ་དང་། འཇིག་རྟེན་ན་དཀོན་མཆོག་གསུམ་པོ་དག་ཀྱང་གྲུབ་པ་དང་། ཀུན་ཤེས་ལེན་པ་མེད་པའི་ཟག་པ་ལས་སེམས་རྣམ་པར་གྲོལ་ཏེ། སྟོན་པ་འདིའི་འཁོར་དགྲ་བཅོམ་པ་ཐོབ་པའི་ཐོག་མ་སྟེ། འཇིག་རྟེན་ན་དགྲ་བཅོམ་པ་གཅིག་དང་། གཉིས་པ་ནི་བཅོམ་ལྡན་འདས་ཉིད་དོ། །ཞེས་བཤད་པ་རྣམས་དང་མི་མཐུན་པར་སྟོན་པ་སངས་རྒྱས་པའི་ཕྱི་ཉིན་ལྟ་བུ་ནས་ཆོས་ཀྱི་འཁོར་ལོ་བསྐོར་བ་དང་། འཛམ་བུའི་གླིང་དུ་མི་མཇེད་ཀྱི་བདག་པོ་ཚངས་པས་ཆོས་ཀྱི་འཁོར་ལོ་བསྐོར་བར་གསོལ་བ་འདེབས་དགོས་པ་ལ་དེས་གསོལ་བ་མ་བཏབ་པའི་གོང་ནས་བརྒྱ་བྱིན་གྱིས་རྟ་སྔོན་བོང་རྒྱུག་ལྟ་བུར་བྱས་ནས་སྟོན་པ་ལ་ཆོས་ཀྱི་འཁོར་ལོ་བསྐོར་བའི་གསོལ་བ་བཏབ་འདུག་པ་དང་། སྟོན་པས་ཆོས་འདུལ་བ་མ་གསུངས་པའི་དུས་ནས། གླིང་འདིར་སྟོན་པའི་འཁོར་དགེ་སློང་གི་དགེ་འདུན་ཡོད་པའི་ཚུལ་བསྟན་པ་དང་། ག་གོན་དང་བཟང་པོ་གཉིས་ལ་སྟོན་པས་གསུངས་པ། མ་འོངས་པ་ན་འབྱུང་བར་འགྱུར་བའི་དགེ་འདུན་ལའང་སྐྱབས་སུ་དེངས་ཤིག་ཅེས་གསུངས་པ་རྣམས་དང་རྒྱབ་འགལ་དུ་སྨྲས་འདུག་པའི་ཕྱིར་རོ། །དེ་ལྟ་བུའི་མི་འཐད་པའི་རིགས་དཀྱུས་སུའང་མང་དུ་སྣང་མོད་རེ་ཞིག་གཞག་གོ །གཞན་ཡང་སྣ་ཚོགས་དག་པའི་རྒྱུད་ཅེས་བྱ་བ་ལེའུ་སུམ་ཅུ་པ་ཞིག་ལའང་གླེང་གཞིའི་སྐབས་ནས་སློབ་དཔོན་འགྲོ་བཟང་སྙིང་པོས་མཛད་ཅེས་པ་དང་རྒྱུད་ཀྱི་རྫོགས་མཚམས་སུ་མཛད་པ་པོའི་མཚན་དེ་དང་མཐུན་པ་ལ་ཟངས་དཀར་ལོ་ཙཱ་བས་བསྒྱུར་བ་ཞིག་བྱུང་བ། དེར་ཡང་སྐྱེ་རྒྱུད་ཀྱི་ལེའུའི་སྐབས་ནས་སློབ་དཔོན་འགྲོ་བཟང་སྙིང་པོས་ཕྱག་ན་རྡོ་རྗེ་ལ་ཞུས་པར་བཤད་པ་ཅུང་ཟད་འགལ་བ་ལྟར་སྣང་ཡང་བཀའ་བསྡུས་པའི་སྒྲ་བཤད་པ་འདྲ་ཡིན་ནམ་ཞེས་རྒྱལ་དབང་ལྔ་པ་ཆེན་པོས་ཀྱང་ཐེ་ཚོམ་ཅན་དུ་བཞེད་དོ། །གསུམ་པ་དེ་ལས་གཞན་པའི་ཤེས་བྱེད་དགོད་པ་ལ་གཉིས་ཏེ། དངོས་དང་། བྱས་པ་དོན་ཅན་དུ་བསྟན་པའོ། །དང་པོ་ནི། གལ་ཏེ་རྣམ་ཐོས་སྲས་ཀྱི་རྒྱུད་ཡོན་ཏན་རིན་པོ་ཆེ་འབྱུང་བ་དང་། རྒྱུད་རིན་ཆེན་འབྱུང་བ་ཞེས་བྱ་བ་འདི་དག་ཚིག་དོན་གྱི་ཆ་ལ་མི་འཐད་པ་འགའ་རེ་ཡོད་དུ་ཆུག་ཀྱང་། བླ་མ་གོང་མ་རྣམས་ཀྱིས་རྣམ་ཐོས་བུའི་སྒྲུབ་སྐོར་གྱི་པོ་ཏིར་བཞུགས་སུ་བཅུག་ནས་ལུང་གི་རྒྱུན་བཅས་ཡོད་པས་ཡིད་བརྟན་བྱ་བར་རིགས་སོ་ཞེ་ན། སྒྲུབ་སྐོར་པོ་ཏིའི་ནང་དུ་ཆུད་ཀྱང་འདི་ནས་བཤད་པའི་ཚིག་དོན་ལ་ཡིད་ཆེས་བྱར་མི་བཏུབ་སྟེ། བསིལ་ལྡན་གྱི་ལྗོངས་འདིར་སྔོན་དུས་སངས་རྒྱས་ཀྱི་བསྟན་པ་དར་རྒྱས་ཆེ་བའི་སྐབས་དེར། འཕགས་པའི་ཡུལ་ནས་བྱོན་པའི་པཎྜི་ཏ་དང་། བོད་ཡུལ་དུ་བྱོན་པའི་མཁས་པ་ཉི་མ་དང་ཟླ་བ་ལྟར་ཡོངས་སུ་གྲགས་པ་རྣམས་དང་། དེ་དག་གི་སྐབས་སུ་སྐད་གཉིས་སྨྲ་བའི་ལོ་ཙཱ་བ་ཆེན་པོ་འཇིག་རྟེན་གྱི་མིག་ཏུ་གྱུར་པ་རྣམས་ཀྱི་སྤྱན་ལམ་དུ་བརྫུས་རྒྱུད་འདི་དག་མ་བབས་པའམ། བབས་ཀྱང་བཏང་སྙོམས་སུ་བོར་བ་ལས་བཀའ་འགྱུར་རོ་འཚལ་གྱི་རྒྱུད་འབུམ་ཁྲོད་དུ་མ་བཞག་པའི་ཕྱིར་དང་། ཕྱིས་སུ་བུ་སྟོན་ཐམས་ཅད་མཁྱེན་པས་བོད་དུ་བཀའ་འགྱུར་རོ་འཚལ་རྣམས་བཀའ་ཡིན་མིན་སོགས་དཔྱད་པ་གསུམ་གྱིས་གཏན་ལ་ཕབ་ནས་བསྒྲིགས་རིམ་མཛད་ཅིང་དཀར་ཆག་ཏུ་བཏབ་པའི་ནང་དུ་མ་བཞག་པའི་ཕྱིར་དང་། ངོར་ཆེན་རྡོ་རྗེ་འཆང་ཀུན་དགའ་བཟང་པོ་ལ་སོགས་པ་མང་དུ་ཐོས་ཤིང་ཆོས་དང་ཆོས་མིན་རྣམ་པར་དཔྱོད་པའི་མཁྱེན་རབ་ཅན་མང་པོས་མཛད་པའི་རྒྱུད་སྡེ་འགྱུར་རོ་འཚལ་གྱི་དཀར་ཆག་བསྒྲིགས་པ་རྣམས་དང་། རྒྱུད་ཀྱི་རྣམ་གཞག་དང་ཆོས་བྱུང་གི་སྐོར་མང་པོ་རྣམས་དང་། རྒྱུད་འབུམ་གྱི་ལུང་གསན་པའི་ཡི་གེ་གྲགས་ཆེ་བ་རྣམས་སུ་ནི། རྒྱུད་འདི་དག་གི་ལུང་གསན་པའི་སྒྲོས་ཙམ་ཡང་བསྟན་པ་མེད་ལ། ཁ་ཅིག་གིས་ནི་མཁས་པ་རྣམས། །ཐེ་ཚོམ་ཅན་དུ་བསྟན་པ་ལྟར། །དོན་ལའང་དེ་ལྟར་དུ་གནས་སོ་ཞེས་པ་ཙམ་བསྟན། ཁ་ཅིག་གིས་ནི་རྒྱུད་འབུམ་གྱི་ཁྲོད་དུ་གཏན་ནས་བཞུགས་སུ་མ་བཅུག་པར་གནས་ནས་དབྱུང་བའི་བྱ་བ་མཛད་འདུག་གོ །དོན་ལ་དེ་དག་གི་དགོངས་པར་ཡང་། སྡོམ་པ་གསུམ་གྱི་རབ་ཏུ་དབྱེ་བ་ལས། གལ་ཏེ་གདོད་ནས་མེད་པའི་ཆོས། །གློ་བུར་བྱས་པ་ཡིན་ན་ནི། །ཀུན་གྱིས་རང་བཟོར་གོ་བའི་ཕྱིར། །སངས་རྒྱས་པའམ་མུ་སྟེགས་བྱེད། །སུ་ལ་འདུག་ཀྱང་དོར་བྱ་ཡིན། །ངེད་ལའང་དེ་འདྲ་འདུག་ན་ནི། །མཁས་པ་རྣམས་ཀྱིས་བཞད་གད་ཀྱིས། །གལ་ཏེ་རྒྱལ་པོའི་ཁྲིམས་ཡོད་ན། །ཆད་པས་བཅད་པའི་འོས་ཡིན་ནོ། །ནོར་ལ་ཟོག་ཚོང་བྱས་པ་ལ། །རྒྱལ་པོའི་ཁྲིམས་ལ་ཐུག་གྱུར་ན། །ཆོས་ལོག་རྫུན་མས་སྦྱར་བ་ལ། །རྒྱལ་པོའི་ཁྲིམས་ལ་ཅིས་མི་ཐུག །ཅེས་གསུངས་པའི་དོན་དུ་མཛད་པ་མངོན་ནོ། །གཉིས་པ་ནི། དེ་ལྟར་དཔྱོད་ལྡན་གྱི་སྐྱེས་བུ་དམ་པ་ཕལ་ཆེར་གྱིས་དོར་བ་དེ་ཉིད། རྣམ་ཐོས་སྲས་ཀྱི་སྒྲུབ་སྐོར་ཁྲོད་དུ་ཆུད་པར་བཞག་པའི་རྒྱུ་མཚན་ཡང་། གཡོན་ཅན་བོང་བུའི་ཤ་འཚོང་བར་འདོད་པས་རི་དྭགས་ཀྱི་རྔ་མ་བསྟན་ནས་དེའི་ཤར་བརྫུ་བ་ལྟར། རྒྱུད་འདི་དག་ལའང་བཅོམ་ལྡན་འདས་དང་ཕྱག་ན་རྡོ་རྗེ་དང་། ལོ་པཎ་མཁས་པ་རྣམས་ཀྱི་མཚན་རྣམས་སྦྱར་ནས་བརྫུས་པ་ལ། བླ་མ་ཕྱི་མ་འགའ་ཞིག་གིས་ཐུགས་མཉམ་པར་མ་བཞག་པའམ་འགོའི་གླེང་གཞི་དང་མཇུག་གི་འགྱུར་བྱང་ལ་བདེན་པ་བཟུང་ནས་དད་པ་ཧ་ཅང་རྒྱ་འབྱམས་སུ་ཀླས་ཆེས་པས། སྒྲུབ་སྐོར་གྱི་ཆོས་ཚད་མའི་གྲལ་དུ་ཐོ་ཡོར་མིར་འཁྲུལ་པ་ལྟར་བཞག་པ་དེ་ཉིད་དེང་དུས་རྣམ་འདྲེན་བསྟན་པའི་སྦྱིན་བདག་ཆེན་པོ་ལྕམ་དྲལ་ནས། སློབ་དཔོན་འགྲོ་བཟང་སྙིང་པོའི་ལུགས་ཀྱི་རྒྱལ་པོ་ཆེན་པོ་ངལ་བསོས་པོའི་རྟེན་བཞེང་པ་ལ་ཁྲབ་རྨོག་དགོས་སམ་མི་དགོས་ཀྱི་ཐུགས་དཔྱད་གནང་བ་ནི། ཇི་སྐད་དུ། གྱ་ཚོམ་མི་སྨྲ་ཤེས་ཀྱང་མ་བཅོལ་རང་ཞུགས་ཡང་མི་བྱེད། །ཟིན་ཁར་མི་འདོར་འོག་ནས་སྔར་བརྩམས་འགྱོད་མི་སྨྲ། །ལྷག་པར་ཁེ་མཐོང་བཙལ་གླགས་ཡོད་ཀྱང་མི་རིགས་འདོད་ཆེན་ཡོང་མི་བྱེད། །དབང་དང་ཚན་གྱི་ཐུབ་ཀྱང་འཕྱས་གནོན་གཟན་མི་འཚོལ། །ཞེས་དང་། ལུགས་ཀྱི་བསྟན་བཅོས་ལས། ངེས་པར་འབྱུང་བའི་བྱ་བ་འགའ། །མ་གྲུབ་པ་ན་དཔྱོད་པའི་ཚེ། །མཁས་རྨོངས་གཉིས་ཀྱི་ཁྱད་པར་ཤེས། །གྲུབ་ནས་དཔྱོད་པ་བླུན་པོའི་ཚུལ། །ཞེས་འབྱུང་བ་ལྟར། བྱ་བ་གང་དང་གང་ཡིན་པ་དེ་གྲུབ་ཟིན་ནས་དཔྱད་ཅིང་འགྱོད་པ་ནི་བླུན་པོའི་ལུགས་ཡིན་ལ། བྱ་བའི་འགོ་བརྩམས་པ་དང་མ་གྲུབ་པའི་སྔོན་དུ་བརྟགས་ཤིང་དཔྱད་པ་ནི་མཁས་པའི་ལུགས་ཡིན་པ་ལྟར། ཚུལ་འདི་དག་གི་སྒྲོ་འདོགས་རྣམ་པར་དཔྱོད་པའི་སྒོ་ནས་ངེས་དོན་གྱི་གཞུང་དང་གཅམ་བུའི་གཞུང་གང་ཡིན་སོ་སོར་དཔྱད་རྒྱུ་བྱུང་བ་འདིའང་། སྔོན་དུས་བོད་ཀྱི་ཡུལ་འདིར་རྒྱ་ནག་ཧ་ཅང་མ་ཧཱ་ཡཱ་ནས་ལྟ་བ་ངན་པའི་གྲུབ་མཐའ་བཙུགས་པ་ན། རྒྱལ་པོ་ཁྲི་སྲོང་ལྡེའུ་བཙན་གྱིས་མཁས་པ་ཆེན་པོ་ཀ་མ་ལ་ཤཱི་ལ་སྤྱན་དྲངས་ནས་ཆོས་ལོག་སུན་དབྱུང་དུ་བཅུག་པའི་རྣམ་པར་ཐར་པ་ལ་སོགས་པའི་རྗེས་སུ་སྙེགས་པར། རང་རེ་ཡོན་མཆོད་ཀྱིས་ཀྱང་སངས་རྒྱས་བཅོམ་ལྡན་འདས་ཀྱི་བསྟན་པ་རིན་པོ་ཆེ་ལ་མཁས་པར་འོས་པའི་བྱ་བ་ཡང་དག་པར་བྱས་པའི་གྲངས་སུ་འགྲོ་སྟེ། སློབ་དཔོན་མ་ཏི་ཙི་ཏྲས། ཆོས་ཀྱི་བསྟན་བཅོས་འདོན་བགྱི་ཞིང་། །དེ་ཡི་དོན་གྱི་ཚུལ་གསོན་ལ། །གསན་པའི་ཆོས་ལ་རྣམ་དཔྱད་དེ། །སྤྱད་པ་ལ་ནི་མཁས་པར་མཛོད། །ཅེས་གསུངས་པ་དང་མཐུན་པར་སྐལ་བ་བཟང་པོའི་རྗེས་སུ་གོམ་པ་བཀོད་པས་ཤིན་ཏུ་རྗེས་སུ་ཡི་རང་ངོ་ཞེས་ཆོས་དང་སྲིད་པའི་གཙུག་ལག་ལུགས་བརྒྱའི་ངོ་མཚར་གཟུགས་བརྙན་གྱི་ལྟད་མོ་རྣམ་པར་བཀྲ་བའི་ཕུལ་བྱུང་མཁྱེན་རབ་ཤེལ་དཀར་གྱི་མེ་ལོང་ཐོགས་པའི་ས་འཛིན་ཡོངས་ཀྱི་དབང་ཕྱུག་བླ་མ་ཆེན་པོར་གྱུར་པ། གང་གི་ཞབས་སྟེགས་ཛམྦུ་གསེར་གྱི་འོད་འབར་བ་གང་དེར། ཕྱོགས་བྲལ་གྱི་རྒྱལ་ཕྲན་བྱེ་བས་ཁེངས་པ་བསྐྱུངས་ནས་སྤྱི་བོའི་གཙུག་གིས་ཉེ་བར་བཏུད་པའི་ཡུལ་ག་ལ་བར་ཆོས་སྨྲ་བའི་ཐ་ཆུང་གྱི་ན་པས་གུས་པར་གསོལ་བ་ལགས་སོ། །འདིར་སྨྲས་པ། སྟོན་པ་མཆོག་དང་དེ་སྲས་སྒྱུ་འཕྲུལ་གྱི། །བཀོད་པའི་ཡེ་ཤེས་སྣང་བས་ཕྱེ་བའི་རྒྱུད། །ཚིག་དོན་ཟབ་བརླིང་བཤད་ཚུལ་ཐ་དད་སྲོལ། །རྣམ་འབྱེད་བྱེད་པོས་བྱས་པའི་རྒྱུད་འགྲེལ་དང་། །གནག་རྫིས་བསྐྲུན་པའི་རྫུན་ཆོས་རྭ་གན་ལ། །མདོག་བཟང་ཚོན་གྱིས་གཡོགས་པའི་གཡོ་སྒྱུའི་ཟོང་། །དཔྱད་གསུམ་རྣམ་དག་ཚོང་འདུས་འགྲིམས་པ་ན། །རིན་ཐང་མཉམ་པ་ཉིད་དུ་སུ་ཞིག་གཞལ། །ཡང་དག་ལྟར་སྣང་སྒྲུབ་དང་སུན་འབྱིན་ཚུལ། །ལུང་རིགས་དཔྱོད་ལྡན་བཟོད་ཀྱི་གཞན་པས་མིན། །དག་བྱེད་འོ་མ་བསྲེས་པ་ངང་ངུར་གྱིས། །སོ་སོར་འབྱེད་མོད་སྐྱེ་གཉིས་ཕལ་གྱིས་ཅི། །ང་ཉིད་ཡིད་ཆེས་གསུང་རབ་དད་པ་ཙམ། །འབྲེལ་མེད་བྲིས་པའི་ཚུལ་ལ་དེ་ལྟ་མིན། །ཚུལ་ལུགས་གང་ཡིན་རྗེས་སུ་འབྲང་མི་འབྲང་། །གཅམ་བུ་མིན་པའི་བསམ་ཚུལ་སྨྲས་པ་ལགས། །འོན་ཏེ་ལྷས་བསྐོས་དགོངས་པས་དཔྱད་པའི་དོན། །གང་ལ་བབ་དེ་ལ་གོར་བསྐྲུན་པ་དགེ །ཕྱི་ནས་སེམས་ཅན་མོས་པ་སྣ་ཚོགས་ཁས། །བསྒྲགས་པའི་འཕྲིན་གྱིས་སྙན་དབང་གཙེར་འགྱུར་དོགས། །ཚུལ་དང་ཚུལ་མིན་དཔྱོད་པའི་བདེན་དཔང་དུ། །ཟས་གཙང་སྲས་དེ་དགྱེས་འཛུམ་དམུལ་བཞིན་པས། །ལུང་རིགས་ཚད་མའི་ཟོལ་གྱིས་འདིར་ལྷགས་ཞེས། །ཚོགས་གསུམ་རབ་དགའི་ག་ཞ་འབྱིན་ནམ་སྙམ། །ཚུལ་འདིར་དཔྱད་བྱུང་ལེགས་བྱས་ཟླ་བ་དཀར། །སོམ་ཉིའི་མུན་པ་ཟ་ལ་ཆེས་རྔམ་པའི། །ཐུབ་ཚུལ་འདོམས་པའི་བསིལ་ཟེར་འབུམ་འཛག་པས། །དྲི་མེད་བསྟན་པའི་ཀུ་མུད་རྒྱས་ཕྱིར་བསྔོ། །ཞེས་རྒྱལ་ཆེན་རྣམ་ཐོས་བུའི་སྐུ་བརྙན་བསྐྲུན་པ་ལས་བརྩམས་པའི་བཀའ་ལན་ཚངས་སྲས་རྒྱུད་མངས་འཁྲོལ་བའི་དབྱངས་ཆུང་ཞེས་བྱ་བ་འདི་ནི། རྣམ་འདྲེན་བསྟན་པའི་རྩ་ལག་ཆེན་པོ་སྡེ་དགེ་ས་སྐྱོང་བླ་མ་ཆེན་པོ་བློ་གྲོས་རྒྱ་མཚོ་པ་དྲལ་ལྕམ་ནས། སློབ་དཔོན་འགྲོ་བཟང་སྙིང་པོའི་ལུགས་ཀྱི་རྒྱལ་ཆེན་རྣམ་ཐོས་སྲས་རྟ་བདག་བརྒྱད་དང་བཅས་པའི་སྐུ་བརྙན་གསར་བསྐྲུན་མཛད་པའི་སྐབས། དཔྱོད་ལྡན་བླ་མ་ཆེན་པོ་ཉིད་ནས་མཁྱེན་རབ་ཀྱིས་གཞལ་ངོར། རྣམ་ཐོས་སྲས་ཀྱི་སྒྲུབ་སྐོར་ཕལ་ཆེར་ལས་མི་འབྱུང་བ་དེ་ལྟ་ནའང་། སྔོན་རབས་པས་བསྐྲུན་པའི་སྐུ་བརྙན་བྲིས་འབུར་དང་ད་ལྟའི་བར་གྱི་བཟོ་རྒྱུན་ཐམས་ཅད་ལ་ནི་གོ་ཁྲབ་ཅན་དུ་བཟོ་སྲོལ་མཆིས་པ་དང་། རྒྱུད་རིན་ཆེན་འབྱུང་བ་ཞེས་བྱ་བ་འདིའི་ནང་དུའང་དེ་ལྟར་དུ་བཤད་འདུག་པ་འཐད་མིན་རྒྱུ་མཚན་གྱི་ལན་གསལ་བཅས་ཡོད་པ་དགོས་ཞེས་བཀའ་ལུང་གསེར་གྱི་ཅོད་པཎ་ལྟ་བུ་སྤྱི་བོར་སོན་པར་བརྟེན། རྒྱལ་བ་གཉིས་པ་རྗེ་བཙུན་ཨེ་ཝཾ་པ་བརྒྱུད་པར་བཅས་པའི་ལེགས་གསུངས་ཀྱི་བདུད་རྩིས་འཚོ་བའི་བནྡེ་ཚུལ་ཁྲིམས་རིན་ཆེན་ནམ་འབྱུང་དུ་རུང་བའི་ཡོན་ཏན་ལ་སྨོན་པའི་ཚུལ་གྱིས་ངག་གི་དབང་པོ་འཇིགས་བྲལ་ཕྱོགས་ལས་རྣམ་པར་རྒྱལ་བའི་ལྷ། དབྱངས་ཅན་སྙེམས་པའི་ལང་ཚོའི་སྡེ་ཞེས་བཏགས་པ་དེས། བསྙེན་སྒྲུབ་ཀྱི་ཐུན་མཚམས་རྣམས་སུ་ཅུང་ཟད་རེ་བསགས་ཏེ། རབ་བྱུང་འདོད་པའི་ནང་གསལ་ཁྱུ་མཆོག་ཏུ་གྲགས་ཤིང་། དབང་ཐང་གི་ཁམས་དང་བསྟུན་པའི་མིང་དུ་ལྕགས་སྦྲུལ་ཞེས་བོད་པའི་གནམ་ལོ་གསར་ཚེས་རྒྱུ་སྐར་རྟ་པས་ཉ་བའི་དཀར་པོའི་ཕྱོགས་ཀྱི་དགའ་བ་གསུམ་པ། གཟའ་སྐར་སྦྱོར་བྱེད་དགེ་བའི་ཉིན་མོར་གྲུབ་པར་བགྱིས་པ་སརྦྦ་མངྒ་ལཾ་བྷ་ཝ་ཏུ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཆ༽